《月夜陈路若戴安仲过集》
明代·李孙宸

怜君新况托江湖，为访名山过旧都。偶向故人下尘榻，朅来长夏坐冰壶。

森森竹径炎蒸远，戛戛松涛夜色孤。雅会随缘复随地，未须归梦到枌榆。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。